ලොව ප්‍රධානතම අන්තර්ජාල සෙවුම් යන්ත්‍ර දෙකක් වන ගූගල් (Google) සහ මයික්‍රොසොෆ්ට් බින්ග් (Microsoft Bing) මඟින් ළමා අපයෝජන ඡායාරූප අන්තර්ජාලය තුළින් සොයාගැනීම වැළැක්වීමට එම සමාගම් තීරණය කර ඇත‍.මෙසේ සිදුවන 100,000 පමණ වූ සෑම සෙවීමක්ම ප්‍රතිඵල රහිත කිරීමටත් (no results) එවැනි ඡායාරූප නීතිවිරෝධී බව ප්‍රකාශ කරන අනතුරු ඇඟවීමක් ප්‍රදර්ශනය කිරීමටත් අදාළ සමාගම් දෙක තීරණය කර තිබේ.මේ පිළිබඳව සිය ප්‍රශංසාව පළ කරමින් අදහස් දක්වන ළමා සංවර්ධන හා කාන්තා කටයුතු ඇමැති තිස්ස කරල්ලියද්ද මහතා පෙන්වා දෙන්නේ ප්‍රමාද වි හෝ අදාළ සමාගම් පියවර ගැනීම සමස්ත ළමා පරපුරේම සුරක්ෂිතතාවය තහවුරු කරන්නක් බවයි.එම සමාගම් ගත් මේ පියවර අපේ ඇතැම් මාධ්‍ය ද ආදර්ශයට ගෙන, දරුවන් සම්බන්ධව පුවත් හා ඡායාරූප පළ කිරීමේ දී වඩත් නිවැරදිව කටයුතු කරනු ඇතැයි තමා අපේක්ෂා කරන බව ද ඇමැතිවරයා අවධාරණය කරයි.විවිධ අපයෝජනයන්ට ලක් වූ, දූෂණයට පත් වූ දරුවන් සම්බන්ධ පුවත් ඡායාරූප මාධ්‍ය මඟින් ප්‍රසිද්ධ කිරීමෙන් එම දරුවන් නැවත නැවත අපයෝජනයට ලක් වන බවත එය එම දරුවන්ගේ අනාගතය අදුරු වීමට හේතුවක් බව ද ඇමැතිවරයා කියයි..